CELEX: 32021D0615(01)
Language: lt
Date: 1622764800000
Title: Komisijos sprendimas 2021 m. birželio 4 d. dėl logotipo Natura 2000 licencijavimo 2021/C 229/03

2021 6 15   
               
               
                  LT
               
               
                  Europos Sąjungos oficialusis leidinys
               
               
                  C 229/6
               
            
         KOMISIJOS SPRENDIMAS
         2021 m. birželio 4 d.
         dėl logotipo Natura 2000 licencijavimo
         (2021/C 229/03)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 1992 m. gegužės 21 d. Tarybos direktyvą 92/43/EEB dėl natūralių buveinių ir laukinės faunos bei floros apsaugos (1), ypač į jos 17 straipsnio 3 dalį,
         atsižvelgdama į 2001 m. rugsėjo 19 d. Komisijos sprendimą (PV1536), kuriuo generaliniams direktoriams ir tarnybų vadovams suteikiami įgaliojimai priimti sprendimą dėl poreikio pateikti prašymą užregistruoti intelektinės nuosavybės teisių, atsirandančių vykdant veiklą ar programas, už kurias jie atsakingi, apsaugos paraišką, išduoti susijusias licencijas ir įgyti ar perduoti teises, jų atsisakyti ar nustoti jomis naudotis, o generaliniams direktoriams suteikiami su tuo susiję administracinio vykdymo įgaliojimai,
         kadangi:
         
                     (1)
                  
                  
                     kaip nurodyta Sutarties 191 straipsnyje, Sąjungos aplinkos politika turi padėti siekti tikslo išlaikyti, saugoti ir gerinti aplinkos kokybę, o tai apima natūralių buveinių ir laukinės faunos bei floros išsaugojimą;
                  
               
                     (2)
                  
                  
                     Direktyva 92/43/EEB siekiama prisidėti prie biologinės įvairovės išsaugojimo imantis Sąjungos lygmens priemonių buveinėms ir rūšims, kurioms gresia išnykimas, išsaugoti ir atkurti. Europos Parlamento ir Tarybos direktyva 2009/147/EB (2) siekiama užtikrinti plačią laukinių paukščių ir buveinių apsaugą;
                  
               
                     (3)
                  
                  
                     direktyvos 92/43/EEB ir 2009/147/EB yra įsteigtų gamtinių saugomų teritorijų ekologinio tinklo „Natura 2000“ pagrindas;
                  
               
                     (4)
                  
                  
                     siekdamas šį ekologinį tinklą populiarinti, 1996 m. sausio 15 d. Buveinių komitetas sukūrė ir patvirtino logotipą NATURA 2000. Šio logotipo autorių teisių savininkė yra Europos Sąjunga;
                  
               
                     (5)
                  
                  
                     Komisija ir valstybės narės logotipą NATURA 2000 naudoja „Natura 2000“ teritorijoms nurodyti ir informuotumui apie tinklą didinti;
                  
               
                     (6)
                  
                  
                     tikslinga skatinti naudoti logotipą NATURA 2000 siekiant informuoti apie tai, kuo tinklas „Natura 2000“ gali būti naudingas vietos ekonomikai, kurti naujas teritorijų valdytojų, žemės savininkų ir naudotojų bei vietos įmonių partnerystes ir kartu puoselėti geresnį supratimą apie tinklą „Natura 2000“ ir paramą jam. Todėl tikslinga suteikti nemokamą logotipo NATURA 2000 naudojimo licenciją;
                  
               
                     (7)
                  
                  
                     tačiau, siekiant užtikrinti, kad logotipo NATURA 2000 naudojimas veiksmingai prisidėtų prie „Natura 2000“ teritorijų apsaugos tikslų ir juo nebūtų piktnaudžiaujama, būtina nustatyti šio logotipo naudojimo sąlygas,
                  
               NUSPRENDĖ:
         
            Vienintelis straipsnis
            Valstybės narės prašymu Komisija gali išduoti licenciją naudoti logotipą NATURA 2000 pagal priede išdėstytą licencinę sutartį.
         
         
            Priimta Briuselyje 2021 m. birželio 4 d.
            
               
                  Komisijos vardu
               
               Florika FINK-HOOIJER
               
                  Aplinkos generalinio direktorato generalinė direktorė
               
            
         
         
            (1)  OL L 206, 1992 7 22, p. 7.
         
            (2)  2009 m. lapkričio 30 d. Europos Parlamento ir Tarybos direktyva 2009/147/EB dėl laukinių paukščių apsaugos (OL L 20, 2010 1 26, p. 7).
      
      
         
            PRIEDAS
            prie Komisijos sprendimo dėl logotipo NATURA 2000 licencijavimo
            
               
                  LICENCINĖ SUTARTIS
                  
                     
                  Tarp
                  
                     Europos Sąjungos, atstovaujamos Europos Komisijos (būstinės adresas – 200, Rue de la Loi, 1000 Briuselis, Belgija), savo ruožtu šioje sutartyje atstovaujamos Aplinkos generalinio direktorato generalinės direktorės Florikos FINK-HOOIJER (toliau – Licenciaras),
                  ir
                  
                     [XXXXXXX] (toliau – Licenciatas).
                  Licenciaras ir Licenciatas atskirai vadinami Šalimi, o kartu – Šalimis.
                  Nuoroda į kūrinį (toliau – Licencijuotas objektas):
                  priedėlyje pavaizduotas NATURA 2000 logotipas.
                  Kadangi
                  Europos Sąjunga (toliau – ES) mano, kad aplinkos kokybės išlaikymas, apsauga ir gerinimas, įskaitant natūralių buveinių ir laukinės faunos bei floros apsaugą, yra esminis bendro intereso tikslas, kurio ES siekia pagal Sutarties dėl Europos Sąjungos veikimo 191 straipsnį;
                  ES priėmė Direktyvą 92/43/EEB dėl natūralių buveinių ir laukinės faunos bei floros apsaugos (1) (toliau – Buveinių direktyva), kuria siekiama prisidėti prie biologinės įvairovės išsaugojimo imantis Sąjungos lygmens priemonių buveinėms ir rūšims, kurioms gresia išnykimas, išsaugoti ir atkurti;
                  ES priėmė Direktyvą 2009/147/EB dėl laukinių paukščių apsaugos (2) (toliau – Paukščių direktyva), kuria siekiama užtikrinti plačią laukinių paukščių ir jų buveinių apsaugą;
                  Buveinių ir Paukščių direktyvos yra įsteigtų gamtinių saugomų teritorijų ekologinio tinklo, vadinamo „Natura 2000“, pagrindas;
                  siekiant šį ekologinį tinklą populiarinti, pagal Buveinių direktyvos 17 straipsnio 3 dalį buvo sukurtas logotipas NATURA 2000. Logotipas pavaizduotas priedėlyje;
                  šį logotipą Europos Komisija ir valstybės narės naudoja tinklo „Natura 2000“ teritorijoms nurodyti;
                  Europos Komisijos ir valstybių narių atstovai pagal Buveinių direktyvos 20 straipsnį įsteigtame Buveinių komitete nusprendė naudoti logotipą NATURA 2000 siekdami informuoti apie tai, kuo tinklas „Natura 2000“ gali būti naudingas vietos ekonomikai. Toks logotipo naudojimas taip pat padės kurti naujas teritorijų valdytojų, žemės savininkų, žemės naudotojų ir vietos įmonių partnerystes ir kartu puoselėti geresnį supratimą apie tinklą „Natura 2000“ ir paramą jam;
                  ES patvirtina, kad ji yra logotipo NATURA 2000 neribotų intelektinės nuosavybės teisių, įskaitant autorių teises ar dizaino teises, savininkė ir yra pasirengusi suteikti valstybėms narėms licenciją naudotis šiuo logotipu šioje Sutartyje nustatytomis sąlygomis,
                  Šalys susitarė:
                  I.   LICENCIJOS SUTEIKIMAS
                  
                  
                           
                              1.
                           
                           
                              Šioje Sutartyje nustatytomis sąlygomis ir II straipsnyje nustatytais tikslais Licenciaras suteikia Licenciatui neišskirtinę, nemokamą, sublicencijuojamą ir sąlyginę teisę naudoti, spausdinti, publikuoti, atgaminti, rodyti ir inkorporuoti Licencijuotą objektą tinklo „Natura 2000“ kontekste. Licenciatas gali Licencijuotą objektą pateikti bet kuria forma – spausdinta, skaitmenine ar elektronine – nepažeisdamas Licenciaro autorių teisių.
                           
                        
                           
                              2.
                           
                           
                              Sutartis galioja tik Licenciato teritorinėje jurisdikcijoje.
                           
                        Ši Sutartis įsigalioja, kai ją pasirašo abi Šalys, ir jos galiojimas yra neribotas.
                  II.   LICENCIJOS SĄLYGOS
                  
                  
                           
                              1.
                           
                           
                              Licenciatas Licencijuotu objektu naudojasi visų pirma Buveinių ir Paukščių direktyvų įgyvendinimo tikslu, būtent:
                              
                                          i)
                                       
                                       
                                          tinklui „Natura 2000“ priklausančioms teritorijoms nurodyti po to, kai jos įsteigiamos kaip specialios saugomos teritorijos, pagal Buveinių direktyvą įtraukiamos į Bendrijos svarbos teritorijų sąrašą arba pagal Paukščių direktyvą įsteigiamos kaip specialios apsaugos teritorijos; arba
                                       
                                    
                                          ii)
                                       
                                       
                                          priemonėms ir veiksmams, kuriais tiesiogiai prisidedama prie tinklo „Natura 2000“ kūrimo, valdymo ar populiarinimo, nurodyti.
                                       
                                    
                        
                           
                              2.
                           
                           
                              Licenciatas taip pat gali Licencijuotą objektą naudoti prekėms ir paslaugoms, kurios:
                              
                                          i)
                                       
                                       
                                          prisideda prie konkrečių „Natura 2000“ teritorijų apsaugos tikslų įgyvendinimo, jei tie tikslai nustatyti pagal Buveinių ir Paukščių direktyvas, arba
                                       
                                    
                                          ii)
                                       
                                       
                                          yra visiškai ar iš esmės gautos iš konkrečių „Natura 2000“ teritorijų arba teikiamos tose teritorijose ir yra visiškai suderinamos su jų apsaugos tikslais, su sąlyga, kad pastarieji buvo nustatyti pagal Buveinių ir Paukščių direktyvas.
                                       
                                    
                        
                           
                              3.
                           
                           
                              Licenciatas Licencijuoto objekto nenaudoja jokiu būdu, kuris pakenktų ES teisės aktų ir politikos tikslams ar ES institucijų reputacijai.
                           
                        
                           
                              4.
                           
                           
                              Licenciatas jokioje jurisdikcijoje viso Licencijuoto objekto ar jo dalies neregistruoja kaip prekės ženklo ir nenaudoja jo savo prekės ženkluose.
                           
                        
                           
                              5.
                           
                           
                              Licenciatas prisiima visus kaštus ir išlaidas, susijusius su naudojimusi Licenciato teisėmis pagal šią Sutartį.
                           
                        III.   SUBLICENCIJAVIMO SĄLYGOS
                  
                  
                           
                              1.
                           
                           
                              Licenciatas gali sublicencijuoti teisę naudoti Licencijuotą objektą savo teritorijoje tomis pačiomis sąlygomis, kaip nurodyta II straipsnyje.
                           
                        
                           
                              2.
                           
                           
                              Licenciatas neleidžia trečiosioms šalims jokioje jurisdikcijoje įregistruoti viso Licencijuoto objekto ar jo dalies kaip prekės ženklo ir naudoti jo savo prekės ženkluose.
                           
                        
                           
                              3.
                           
                           
                              Licenciatas neleidžia trečiosioms šalims naudoti Licencijuoto objekto tokiu būdu, kuris pakenktų ES teisės aktų ir politikos tikslams ar ES institucijų reputacijai.
                           
                        IV.   AUTORIŲ TEISĖS
                  
                  
                           
                              1.
                           
                           
                              Licencijuoto objekto autorių teisės priklauso Europos Sąjungai.
                           
                        
                           
                              2.
                           
                           
                              Ši Sutartis galioja su sąlyga, kad Licenciatas (ir bet kuris sublicenciatas) įterpia šią vaizdinę nuorodą, rodančią, kad nuosavybės teisė į Licencijuotą objektą priklauso Licenciarui:
                              © Europos Sąjunga.
                           
                        
                           
                              3.
                           
                           
                              Čia išvardytos teisės suteikiamos visam autorių teisių galiojimo laikotarpiui. Ši Sutartis netaikoma Europos emblemai ir (arba) jokiam kitam Europos Sąjungos prekės ženklui, prekės pavadinimui, logotipui ar grafiniam elementui. Licenciatui nesuteikiamos jokios kitos teisės.
                           
                        V.   LICENCIJOS SUTARTIES NUTRAUKIMAS
                  
                  
                           
                              1.
                           
                           
                              Jeigu Licenciatas pažeidžia šią Sutartį, Šalys įsipareigoja šį klausimą aptarti per dvidešimt (20) darbo dienų nuo Licenciaro raštiško pranešimo. Jei per pagrįstą laikotarpį nepavyksta rasti sprendimo, Licenciaras gali nutraukti šią Sutartį apie tai pranešdamas raštu.
                           
                        VI.   TREČIŲJŲ ŠALIŲ PADARYTAS PAŽEIDIMAS IR VYKDYMO UŽTIKRINIMO VEIKSMAI
                  
                  
                           
                              1.
                           
                           
                              Jei Licenciatas sužino apie bet kokį trečiosios šalies naudojimąsi Licencijuotu objektu, kuris galėtų pakenkti ES teisės aktų ar politikos tikslams ar ES institucijų reputacijai, apie tokį naudojimą Licenciatas nedelsdamas raštu praneša Licenciarui.
                           
                        
                           
                              2.
                           
                           
                              Europos Komisija, glaudžiai bendradarbiaudama su Licenciatu, turi teisę imtis atitinkamų veiksmų prieš tokį naudojimą.
                           
                        
                           
                              3.
                           
                           
                              Licenciatas turi teisę ir prievolę savo sąskaita ir savo vardu imtis veiksmų dėl bet kokio įtariamo Licenciaro intelektinės nuosavybės teisių į Licencijuotą objektą pažeidimo, įskaitant teisę kreiptis į teismą dėl autorių teisių pažeidimo.
                           
                        VII.   ADMINISTRACINĖ NUOSTATA
                  
                  
                           
                              1.
                           
                           
                              Visa Šalių tarpusavio komunikacija, susijusi su šios Sutarties vykdymu, visi pranešimai ir visa susijusi korespondencija vyksta raštu ir adresuojami šiems adresatams:
                              Europos Sąjungos vardu už šios Sutarties įgyvendinimą atsakingas asmuo Europos Komisijoje yra:
                              [XXXXXXXXXX]
                              Licenciato vardu už šios Sutarties įgyvendinimą atsakingas asmuo yra:
                              [XXXXXXXXXXXXXXX]
                           
                        VIII.   GINČŲ SPRENDIMAS
                  
                  
                           
                              1.
                           
                           
                              Visus Šalių ginčus visais su šia Sutartimi susijusiais klausimais pirmiausia turi bandyti išspręsti VII straipsnyje nurodyti atsakingieji Šalių asmenys, o juos turėtų iškelti ginčijanti Šalis kitai Šaliai pateikdama ginčo pranešimą.
                           
                        IX.   SUTARTIES VIENTISUMAS
                  
                  
                           
                              1.
                           
                           
                              Šios Sutarties nuostatos sudaro vientisą Šalių Sutartį dėl šios Sutarties dalyko.
                           
                        
                           
                              2.
                           
                           
                              Dėl bet kokio Sutarties pakeitimo Šalys susitaria raštu ir jis oficialiai pridedamas prie šios Sutarties.
                           
                        
                           
                              3.
                           
                           
                              Šalys taip pat susitaria, kad nė viena Šalis negali remtis prieš Sutarties pasirašymą žodžiu ar raštu padarytais paaiškinimais, susitarimais, pareiškimais ar įsipareigojimais, išskyrus tuos, kurie buvo aiškiai įtraukti į Sutartį.
                           
                        X.   TAIKYTINA TEISĖ
                  
                  
                           
                              1.
                           
                           
                              Šią Sutartį reglamentuoja Europos teisė, o prireikus ji papildoma Belgijos nacionaline materialine teise. Visi Šalių ginčai, kurių neįmanoma išspręsti taikiai, perduodami Europos Sąjungos Teisingumo Teismui.
                           
                        
                     Priimta dviem egzemplioriais Briuselyje, ... m. ...... d.
                     
                        Europos Sąjungai atstovaujančios Europos Komisijos vardu pasirašė:
                        Licenciato vardu pasirašė:
                     
                  
               
            
            
               
                  Priedėlis
                  LICENCIJUOTAS OBJEKTAS – NATURA 2000 LOGOTIPAS
                  
                     
                  © Europos Sąjunga.
                  
                     
                  © Europos Sąjunga.
               
            
            
               (1)  OL L 206, 1992 7 22, p. 7.
            
               (2)  OL L 20, 2010 1 26, p. 7.